b'\n_START_ARTICLE_\nLouis Waizman\n_START_PARAGRAPH_\nLouis Waizman (6. marraskuuta 1863 Salzburg \xe2\x80\x93 24. elokuuta 1951 Toronto) oli it\xc3\xa4valtalaissyntyinen, kanadalaistunut s\xc3\xa4velt\xc3\xa4j\xc3\xa4, pianisti, pasunisti, alttoviulisti ja sellisti. H\xc3\xa4n opiskeli Joseph Rheinbergerin johdolla ja valmistui Mozarteumista vuonna 1884. H\xc3\xa4n vietti kymmenen vuotta It\xc3\xa4vallan armeijan yhtyeess\xc3\xa4, jonka j\xc3\xa4senen\xc3\xa4 h\xc3\xa4n kiersi Eurooppaa ja Afrikkaa. Vuonna 1893 h\xc3\xa4n asettui Kanadaan, jossa h\xc3\xa4n ensin vietti kymmenen vuoden ajan Ottawassa ja siirtyi sitten Torontoon. Torontossa h\xc3\xa4n toimi yhtyeen pasunistina sek\xc3\xa4 teatterimuusikkona ja opetti sek\xc3\xa4 musiikin teoriaa ett\xc3\xa4 s\xc3\xa4vellyst\xc3\xa4. H\xc3\xa4nen oppilaidensa joukossa olivat Leslie Bell, Percy Faith, Robert Farnon, Samuel Hersenhoren, Charles Jordan, Paul Scherman ja Morris Surdin._NEWLINE_Waizman toimi vuosina 1923\xe2\x80\x931932 Toronton uuden sinfoniaorkesterin alttoviulistina ja vuosina 1923\xe2\x80\x931946 sen kirjastonhoitajana. H\xc3\xa4nest\xc3\xa4 tehtiin kunniakirjastonhoitaja vuonna 1946, ja h\xc3\xa4n oli t\xc3\xa4ss\xc3\xa4 asemassa vuoteen 1949. H\xc3\xa4nen omien s\xc3\xa4vellystens\xc3\xa4 joukossa on Suit de Ballet, joka omistettiin Luigi van Kunitsille. H\xc3\xa4nen muihin teoksiinsa kuuluu pianotrioja, kantaatti, orkesterisarjoja ja kapriisi pianolle sek\xc3\xa4 muita pianokappaleita.'